UDHËZIM
Nr. 286, datë 11.3.2019

PËR PËRCAKTIMIN E PROCEDURËS ADMINISTRATIVE QË ZBATOHET NGA ZYRAT E GJENDJES CIVILE KUR NË AKTIN E LINDJES, MBAJTUR JASHTË REPUBLIKËS SË SHQIPËRISË, ËSHTË E PAPLOTËSUAR RUBRIKA E EMRIT

Në mbështetje të pikës 4, të nenit 102, të Kushtetutës së Republikës së Shqipërisë, dhe të nenit 45, pika 3/”a” të ligjit nr. 10129, datë 11.5.2009, “Për gjendjen civile”, të ndryshuar, me propozim të Drejtorisë së Përgjithshme të Gjendjes Civile, 

UDHËZOJ:

1. Objekt i këtij udhëzimi është përcaktimi i procedurës administrative, që zbatohet nga zyrat e gjendjes civile, për regjistrimin e fëmijëve në Regjistrin Kombëtar të Gjendjes Civile, në rastet kur në aktin e lindjes së tyre të mbajtur jashtë territorit të Republikës së Shqipërisë është e paplotësuar vetëm rubrika e emrit të fëmijës.
2. Kërkesa për pasqyrimin e të dhënave të aktit të lindjes, të mbajtur jashtë territorit të Republikës së Shqipërisë, me rubrikën e paplotësuar të emrit, paraqitet nga të dy prindërit/prindi ose nga çdo person i parashikuar sipas ligjit “Për gjendjen civile”, i ndryshuar. Kërkesa paraqitet në zyrën e gjendjes civile ku kanë vendbanimin prindërit/prindi.
3. Personi deklarues, sipas pikës 2, paraqet në zyrën e gjendjes civile ku kanë vendbanimin:
 	a) kërkesën e nënshkruar prej tyre, sipas formularit 1, që i bashkëlidhet këtij udhëzimi, pjesë përbërëse e tij;
b) dokumentin origjinal të aktit të lindjes, i cili është në formën e kërkuar nga ligji me vulën “APOSTILLE”, por që ka të paplotësuar rubrikën e emrit;
c) deklaratën me shkrim për emrin që do të mbajë fëmija, sipas formularit 2 që i bashkëlidhet këtij udhëzimi, pjesë përbërëse e tij, duke përjashtuar emrat që janë parashikuar nga aktet nënligjore në fuqi, si të papërshtatshëm për t’u mbajtur; 
ç) kopje të letërnjoftimit;
d) prokurën e posaçme, kur nuk është asnjë nga prindërit deklarues.
4. Nëpunësi i gjendjes civile, pasi ka administruar dokumentacionin sipas pikës 3 të këtij udhëzimi, regjistron fëmijën në Regjistrin Kombëtar me emrin që kanë deklaruar deklaruesit sipas formularit 2, pjesë përbërëse e këtij udhëzimi. 
Nëpunësi i gjendjes civile në rubrikën “përshkrimi” shënon: “Regjistrim lindjeje sipas aktit nr. ___, datë ____/ ____/____, mbajtur në zyrën e gjendjes civile__________ dhe deklaratës së vendosjes së emrit nr. ___, datë ___/___/____” .
5. Në rastin kur akti i lindjes, i mbajtur jashtë territorit të Republikës së Shqipërisë, ka rubrikën e emrit të paplotësuar dhe nuk përmban vulën “APOSTILLE”, atëherë nëpunësi: 
a) këshillon deklaruesin për procedurën ligjore të vendosjes së vulës “APOSTILLE” në aktin e lindjes, kur ai shprehet se do ta kryejë vetë këtë procedurë;
b) kur i interesuari është në pamundësi ta kryejë vetë këtë procedurë, nëpunësi i gjendjes civile duhet: 
i) të hartojë një procesverbal në të cilin provon se i interesuari ka depozituar në zyrën e gjendjes civile aktin e lindjes së fëmijës, të mbajtur jashtë territorit të Republikës së Shqipërisë, me rubrikën e emrit të paplotësuar; 
ii) të sqarojë deklaruesin për tarifën financiare që duhet të paguajë për këtë shërbim dhe mënyrën e arkëtimit të saj.
Nëpunësi i gjendjes civile, aktin e lindjes të mbajtur me procesverbal, si dhe kopjen e mandatit të arkëtimit në bankë, të tarifës së përcaktuar sipas pikës 6, e dërgon me shkresë zyrtare Drejtorisë së Përgjithshme të Gjendjes Civile brenda 48 orëve dhe kjo e fundit e përcjell te strukturat përkatëse të ministrisë përgjegjëse për punët e jashtme brenda 48 orëve nga data e marrjes. Në këtë rast, deklaruesit i jepet një kopje e procesverbalit, ku të jenë shënuar edhe kontaktet e nevojshme të tyre, së bashku me adresën e tij.
6. Deklaruesit kryejnë pagesën e tarifës së përcaktuar, në numrin e llogarisë bankare të ambasadës apo konsullatës përkatëse, ku do të dërgohet akti për vendosjen e vulës “APOSTILLE”. Këto numra llogarie publikohen pranë çdo zyre të gjendjes civile.
7. Në rast të mosmbajtjes së aktit të lindjes sipas pikës 5 të këtij udhëzimi, nëpunësi i gjendjes civile i regjistron të dhënat e fëmijës në Regjistrin e Përkohshëm, sipas procedurës së parashikuar në udhëzimin përkatës. 
8. Në rastin e parashikuar në pikën 5 (“a”) të këtij udhëzimi, kur deklaruesi, risjell në zyrën e gjendjes civile aktin e lindjes së mbajtur jashtë territorit të Republikës së Shqipërisë, me rubrikën e emrit të paplotësuar në të cilën është vendosur vula “APOSTILLE”, nëpunësi i gjendjes civile kryen procedurën e parashikuar në pikën 3 dhe 4 të këtij udhëzimi.
9. Në rastin e parashikuar në pikën 5, (“b”), procedura e regjistrimit fillon pasi mbërrin zyrtarisht në zyrën e gjendjes civile që e dërgoi, akti i lindjes i pajisur me vulën “APOSTILLE”. Pasi merr aktin në formën e kërkuar, nëpunësi i gjendjes civile njofton deklaruesin dhe, pas paraqitjes së tij, fillon procedurën e parashikuar në pikën 3 dhe 4 të këtij udhëzimi. 
10. Pas përfundimit të kësaj procedure, nëpunësi i gjendjes civile pajis deklaruesin me certifikatën e lindjes së fëmijës së regjistruar.
11. Fashikulli i krijuar nga kjo procedurë është me afat ruajtje të përhershme.
12. Ngarkohet Drejtoria e Përgjithshme e Gjendjes Civile, zyrat e gjendjes civile dhe misionet diplomatike e postet konsullore të Republikës së Shqipërisë, për zbatimin e këtij udhëzimi.
Ky udhëzim hyn në fuqi pas botimit në Fletoren Zyrtare.
MINISTRI I BRENDSHËM
Sandër Lleshaj




Formulari 1
KËRKESË

Drejtuar: Zyrës së Gjendjes Civile të Njësisë Administrative______ _____________

KËRKUES: Z./Znj. __________________, i biri ________________dhe ________________, e datëlindjes ______________________, me numër personal______________________, banues në adresën: __________________________________________________ cel.____________________ose numër kontakti: __________________________________ 

Lënda: Kërkesë për kryerjen e procedurës administrative për regjistrimin e fëmijës në Regjistrin Kombëtar të Gjendjes Civile, pasi në aktin e lindjes të mbajtur jashtë territorit të Republikës së Shqipërisë është e paplotësuar rubrika e emrit të personit.

Unë i/e quajturi/a __________________________, paraqes këtë kërkesë, pranë Zyrës së Gjendjes Civile _____________________, me anë të së cilës kërkoj, plotësimin e rubrikës së emrit të fëmijës, në aktin e lindjes të mbajtur në_____________________, sipas deklaratës bashkëlidhur.
Bashkëlidhur paraqes edhe aktin e lindjes origjinal, të mbajtur në shtetin ___________________.

KËRKUESI

Datë: 	_______________





Formulari 2 
	
Nr. ________Prot.                                                                                            Datë_________________ 

DEKLARATË E PËRBASHKËT E VENDOSJES SË EMRIT
Sot, më datë ______/______/________, unë i/e nënshkruari/a, 
Z./Znj. _________________________, lindur në ______________, më datë____/____/_______, 
me numër personal_________________, banues/e në____________________________________ 
në cilësinë e __________________________________, deklaroj se: 
fëmija i gjinisë ____, i lindur në _____________________________, më datë ____/____/_______, 
nga prindërit _____________________ dhe ___________________, 
do të quhet “___________________”.
E lëshojmë këtë deklaratë, pasi akti i lindjes me nr. __________, datë ______/______/________, i mbajtur pranë zyrës së gjendjes civile ___________________________, nuk e ka të pasqyruar rubrikën e emrit të fëmijës.
Unë, nëpunësi i gjendjes civile, bazuar në pikën 3/”a”, të nenit 45, të ligjit nr. 10129, datë 11.5.2009, “Për gjendjen civile”, i ndryshuar, si dhe mbështetur në deklarimin e bërë nga _____________________ dhe pasi verifikova dokumentet përkatëse, konstatova se ato janë në përputhje me aktet ligjore në fuqi dhe në vullnetin e lirë dhe të pavarur të deklaruesit. 
Për këtë arsye unë e nënshkruaj atë, duke i dhënë forcën e nevojshme ligjore. 
Deklaruesi                                                                                         Nëpunësi i Gjendjes Civile
___________________                                                                          ___________________ 
___________________________________
Përfaqësuesi me prokurë _______________________ 
Bashkëlidhur kësaj deklarate vendoset fotokopja e letërnjoftimit të deklaruesit; kërkesa e tij; akti i lindjes nr. ________, datë_____________________, i mbajtur nga zyra e Gjendjes Civile e _________________. 
Ky fashikull është me afat ruajtjeje të përhershme.




